1.VISPĀRĪGA INFORMĀCIJA

Regulas (ES) 2019/125 mērķis ir novērst nāvessodu, no vienas puses, un spīdzināšanu un citu nežēlīgu, necilvēcīgu vai pazemojošu rīcību vai sodīšanu, no otras puses, valstīs ārpus ES, aizliedzot vai ierobežojot konkrētu preču tirdzniecību. Tajā preces iedalītas šādi:

-preces, kuras pēc būtības ir ļaunprātīgi izmantojamas un vispār nedrīkstētu tirgot (II pielikums),

-preces, kurām var būt likumīgi izmantošanas veidi, piemēram, tiesībaizsardzības jomā lietotas ierīces (III pielikums), vai preces ārstnieciskai izmantošanai (IV pielikums).

Uz šādu preču tirdzniecību attiecas konkrēti ierobežojumi. Konkrētāk, ar regulu ir noteikts turpmāk minētais.

I.Tā aizliedz Eiropas Savienībā importēt, no tās eksportēt un tranzītā caur to vest II pielikumā uzskaitītās preces, kurām nav cita praktiska izmantojuma kā vien nāvessoda izpilde vai spīdzināšana, vai cita nežēlīga, necilvēcīga vai pazemojoša rīcība vai sodīšana. Tā aizliedz arī sniegt jebkādu ar šādām precēm saistītu tehnisko palīdzību, it īpaši arī apmācību to lietošanā. Turklāt tā aizliedz reklamēt šādas preces drukātajos plašsaziņas līdzekļos vai internetā, vai arī reklāmas laikā televīzijā vai radio vai izstādīt vai piedāvāt tās pārdošanai izstādē vai gadatirgū.

II.Par III pielikumā uzskaitītajām precēm, kuras varētu izmantot spīdzināšanai vai citai nežēlīgai, necilvēcīgai vai pazemojošai rīcībai vai sodīšanai, bet kurām var būt arī citi likumīgi izmantošanas veidi (tiesībaizsardzībā), jāsaņem iepriekšēja eksporta atļauja, ko piešķir, izvērtējot katru gadījumu atsevišķi. Iepriekšēja eksporta atļauja ir vajadzīga arī tehniskās palīdzības vai starpniecības pakalpojumu sniegšanai saistībā ar šo preču kategoriju.

III.Regulā ir reglamentēta tādu preču – ķīmisko vai farmaceitisko vielu (IV pielikums) – tirdzniecība, ko varētu izmantot nāvessoda izpildei (piemēram, izstrādājumi, kas varētu tikt izmantoti, lai izpildītu cilvēkiem nāvessodu, veicot nāvējošu injekciju).

Regulas I pielikumā ir uzskaitītas tās dalībvalstu iestādes, kurām saskaņā ar regulas 20. pantu ir tiesības pieņemt lēmumu par atļaujas pieteikumu vai aizliegt eksportētājam izmantot Savienības vispārējo eksporta atļauju. Aizliegto un kontrolēto preču saraksti ir izklāstīti regulas II, III un IV pielikumā. V pielikums attiecas uz Savienības vispārējo eksporta atļauju (1. daļa attiecas uz “Precēm”, bet 2. daļa attiecas uz “Galamērķiem”).

2.JURIDISKAIS PAMATS

Saskaņā ar Regulas (ES) 2019/125 29. pantu Komisija ir pilnvarota pieņemt deleģētos aktus, lai grozītu regulas I, II, III, IV, V, VI, VII, VIII un IX pielikumu. Šis ziņojums ir sagatavots, ievērojot Regulas (ES) 2019/125 29. panta 2. punktu. Saskaņā ar minēto pantu pilnvaras pieņemt deleģētos aktus Komisijai tiek piešķirtas uz piecu gadu laikposmu no 2016. gada 16. decembra un Komisijai ir jāsagatavo ziņojums par pilnvaru deleģēšanu vēlākais deviņus mēnešus pirms piecu gadu laikposma beigām.

3.DELEĢĒŠANAS ĪSTENOŠANA

Komisijai pilnvaras pieņemt deleģētos aktus tika deleģētas 2016. gadā, un kopš tā laika Komisija tās ir izmantojusi trīs gadījumos, kā izklāstīts turpmāk.

a)Ar KOMISIJAS 2017. gada 18. oktobra DELEĢĒTO REGULU (ES) 2018/181 tika grozīts V pielikums, pievienojot Dominikānas Republiku, Santomi un Prinsipi un Togo to galamērķu sarakstam, uz kuriem attiecas Savienības vispārējā eksporta atļauja. Tā stājās spēkā 2018. gada 14. februārī, nākamajā dienā pēc tās publicēšanas Eiropas Savienības Oficiālajā Vēstnesī.

c)Ar KOMISIJAS 2020. gada 4. decembra DELEĢĒTO REGULU (ES) 2021/139 regulas I pielikumā tika grozīta atsauce uz Apvienoto Karalisti. Ar šo deleģēto regulu tika grozīts arī V pielikums, pievienojot Apvienoto Karalisti to galamērķu sarakstam, uz kuriem attiecas Savienības vispārējā eksporta atļauja. Tā stājās spēkā (2021. gada 13. februārī) piektajā dienā pēc tās publicēšanas Eiropas Savienības Oficiālajā Vēstnesī.